b'\n_START_ARTICLE_\nBrun stubbebukk\n_START_SECTION_\nUtseende\n_START_PARAGRAPH_\nEn middelsstor til ganske stor (10\xe2\x80\x9327 mm), avlang og noe flat, brun trebukk. Antennene er nesten s\xc3\xa5 lange som halve kroppen. Hodet er kort og bredt, fasett\xc3\xb8ynene er ganske store og nyreformede, med lange h\xc3\xa5r innimellom fasettene. Pronotum er bredere enn langt, sett ovenfra rektangul\xc3\xa6rt med avrundede hj\xc3\xb8rner. Det har en tydelig grop p\xc3\xa5 hver side, mellom disse en grunn midtfure. Dekkvingene er parallellsidige med markerte, rettvinklede skuldre, hver vinge med to lengderibber. Beina er brune og forholdsvis korte.\n_START_SECTION_\nLevevis\n_START_PARAGRAPH_\nLarvene utvikler seg i nylig d\xc3\xb8de furustammer, sjeldnere gran. Eggene legges i barksprekker, n\xc3\xa6r bakken for st\xc3\xa5ende tr\xc3\xa6r, og larven lever f\xc3\xb8rst en tid under barken f\xc3\xb8r den gnager seg inn i veden. Larveutviklingen tar 2\xe2\x80\x933 \xc3\xa5r. De voksne billene er nattaktive, og kommer gjerne til lys. Om dagen gjemmer de seg i barksprekker. Til tross for at de ikke tar n\xc3\xa6ring til seg som voksne kan de leve opptil 45 dager.\n_START_SECTION_\nUtbredelse\n_START_PARAGRAPH_\nArten er utbredt over praktisk talt hele Palearktis, unntatt de nordligste delene. I Norge finnes den nord til det s\xc3\xb8rligste Nordland.'